Prezident oʻqituvchi va ziyolilarga murojaat qilmoqda

30.09.2020
Toshkentdagi Xalqaro kongress markazida 1-oktabr – O‘qituvchi va murabbiylar kuniga bagʻishlangan tantanali marosim boshlandi.
Tadbirda O‘zbekiston Respublikasi Prezidenti Shavkat Mirziyoyev ishtirok etmoqda.
Ta’kidlash joizki, ushbu bayram ilk bor davlat rahbari ishtirokida oʻtyapti. Bu – ta’lim va tarbiya masalasi alohida ustuvor yoʻnalish darajasiga koʻtarilganining yaqqol dalili.
– Biz har birimiz hayotda qanday muvaffaqiyat va natijalarga erishgan boʻlsak, bu yutuqlarda sizlarning beqiyos hissangiz borligini doimo minnatdorlik bilan e’tirof etamiz, – dedi Shavkat Mirziyoyev tadbirga yigʻilgan oʻqituvchi va ziyolilarga murojaatini boshlar ekan.
Haqiqatan ham, inson tarbiyasida, kamolotida ustozlarning xizmatlari ulugʻ. Bu yilgi pandemiya bilan bogʻliq qiyin sharoitda ham jonkuyar oʻqituvchilar oʻz ishini davom ettirmoqda. Aksariyat maktablarda yangi oʻquv yili boshlandi. “Onlayn maktab” loyihasi va masofaviy ta’lim yoʻlga qoʻyildi. Ta’bir joiz boʻlsa, bugun oʻqituvchilar ikkita frontda kurash olib bormoqda.
Yana bir e’tiborli jihati, bu yilgi tabrik ham avvalgilardan farq qilib, murojaat tarzida boʻlmoqda.
Prezident tarixga nazar solib, IX-XII asrlarda yurtimiz hududida birinchi, XV asrda ikkinchi Renessans porlaganini ta’kidladi.
- Koʻpchilik ziyolilar qatorida men ham bir fikrni hamisha katta armon bilan oʻylayman: mamlakatimizda uchinchi Renessansni XX asrda ma’rifatparvar jadid bobolarimiz amalga oshirishlari mumkin edi. Ular “Ilmdan boshqa najot yoʻq va boʻlishi ham mumkin emas”, degan hadisi sharifni hayotiy e’tiqod deb bildilar, - deya ta’kidladi Prezident.
O‘qituvchi va murabbiylar bayrami munosabati bilan imzolangan farmonga muvofiq, xalqimizning ozodligi va farovon hayotini ta’minlash yoʻlida fidokorlik koʻrsatib, milliy ta’lim va tarbiya tizimini yaratishga beqiyos hissa qoʻshgan Abdulla Avloniy, Mahmudxoʻja Behbudiy va Munavvarqori Abdurashidxonov “Buyuk xizmatlari uchun” ordeni bilan taqdirlangani ma’lum qilindi.
Shavkat Mirziyoyev O‘zbekistonda yangi Uygʻonish davri, ya’ni uchinchi Renessans poydevorini yaratish asosiy maqsad qilib belgilanganini ta’kidladi.
- Buyuk ajdodlarimizning betakror va noyob ilmiy-ma’naviy merosi biz uchun doimiy harakatdagi hayotiy dasturga aylanishi kerak, - dedi Prezident. - Bu oʻlmas meros hamisha yonimizda boʻlib, bizga doimo kuch-quvvat va ilhom bagʻishlashi lozim. Avvalambor, milliy ta’lim tizimini ana shunday ruh bilan sugʻorishimiz kerak.
Bayram tadbirida oʻqituvchi va murabbiylar, olimlar, parlament va hukumat vakillari ishtirok etmoqda. Shuningdek, hududlardagi soha fidoyilari marosimni Qoraqalpogʻiston va viloyatlardagi studiyalardan kuzatib boryapti.